Peter Skaarup (DF), 2008-05-20:
Tak til integrationsministeren for at lægge for fra regeringens side.
For god ordens skyld skal jeg sige, at grunden til, at debatten er rejst over for integrationsministeren, jo er, som ministeren også sagde, at det i høj grad handler om integration at undgå, at personer af anden etnisk oprindelse end dansk laver kriminalitet.
Det handler ofte om integration, og kan vi få gang i integrationen, så man både får job, bliver beskæftiget, og også tilegner sig de værdier, som det vil sige at være dansk, så tror vi på, at vi kan få kriminaliteten ned - allerhelst få den helt væk, men i hvert fald få den ned.
Det, der så er vigtigt for at opnå det - her vil jeg bevæge mig lidt ind på, hvad vi nærmere gør ved problemet - er set med vores øjne, at man tager fløjlshandskerne af, altså at man ikke fra starten af, når en person får en kriminel løbebane, siger: Vi prøver at løse tingene ved samtale i starten; vi skal ikke gå til den her person, for han er jo af anden etnisk oprindelse end dansk, så han er måske svagt stillet derhjemmefra.
Det er vigtigt, at man anderledes kontant og konsekvent går til den enkelte og bruger de midler, der nu er mulighed for inden for vores lovgivning her i landet.
Det er jo sådan, at regeringen og Dansk Folkeparti har stået for en nultolerancepolitik over for kriminelle udenlandske bander, hvor banderne skulle stresses med indsatsen mod rockerne som forbillede.
Det gælder i og for sig alle dem, der på nogen måde kan siges at tilhøre bandemiljøet.
Vi må jo sige, at langt hovedparten af den kriminalitet, der er i Danmark, i et eller andet omfang kommer fra de bander, der findes, og det er ud over Hells Angels og Bandidos en række grupper, der efterhånden overtager markedet fra de gamle rockergrupper.
Jeg vil ikke sige, at disse er blevet svagere, men de er blevet overhalet af forskellige bander af kriminelle indvandrere.
Det er så vigtigt, at vi ikke lader frygten for de unges reaktion på den nultolerancepolitik, som vi mener skal føres, få samfundet til at handle anderledes, end vi ellers ville have gjort.
Det ville være en urovækkende udvikling, hvis vi giver efter for, at der er nogle, der er stærke og bruger andre måske hårdere midler end andre.
Under hele retssagen havde fætrene forholdt sig roligt, også under domsafsigelsen, og først da det blev klart, at de blev idømt udvisning af Danmark, reagerede de to koldblodige mordere.
Det er efter min og Dansk Folkepartis opfattelse vigtigt at signalere, at risikoen for at blive udvist af Danmark er der, fordi den udgør en afskrækkelsesfaktor i forhold til unge indvandrere, der ikke har dansk statsborgerskab.
Derfor bør udvisninger set med vores øjne anvendes i større udstrækning, end det sker i dag.
Det vil afholde unge indvandrere fra at komme ind på en kriminel løbebane, og det vil øge den risiko, der er, ved at begå kriminalitet.
Man tænker sig om en ekstra gang; man vover sig måske ikke ud i den kriminalitet, man måske ellers havde planlagt.
Derfor er vores mål med den her debat, at vi kan få sikret os, at regeringen og Dansk Folkeparti og også gerne andre sætter sig sammen og finder ud af, hvordan vi så kan forbedre og skærpe de udvisningsregler, som på nogle stræk ikke fungerer godt nok.
Det er der en række folketingsmedlemmer uden for Dansk Folkeparti, der også har talt for.
Vi vil gerne tage dem på ordet, og vi vil gerne have regeringen i dialog om nogle stramninger på det her område, for vi tror, det virker.